Ratu_Agung
Hikayat Banjar
''Sudah kamudian daripada itu ada satahun lamanya maka Marhum Panambahan itu sumalah. Sudah diastilahkan saparti adat raja-raja basar itu sakaliannya maka Pangeran Dipati Tuha manjadi raja, dinamai Sultan Hinayatullah. Maka nama nang disebut urang, nang dimasyhurkan, yaitu Ratu Agung. Adapun Marhum Panambahan itu mandapati barbuyut sapuluh urang. Partama Raden Buyut Lancap, kadua Raden Buyut Kasuma Banjar, katiga Raden Buyut Kasuma Matan - wastu nang bartiga itulah nang dinamai buyut ulih swargi Marhum Panambahan itu; lain daripada itu tiada dinamai buyut namanya itu; tiada dibarikan urang bawahan barnama buyut, sagala urang bawahan itu tiada barani manamai anak cucunya damikian itu -, kaampat Gusti Balura, kalima Raden Jayengrana, kaanam Raden Hugar, katujuh Raden Pajang, kadalapan Raden Pati, kasambilan Raden Kakatang, kasapuluh Gusti Cabang. Itu mandapati ampat puluh hari baru umurnya kapada swargi Marhum Panambahan itu. Ia itu anak Raden Balah baristerikan urang bawahan. Adapun Raden Buyut Kasuma Banjar tatkala swargi Marhum Panambahan sumalah itu ia sudah kapinggahan giginya tujuh bilah: ampat di atas tiga di bawah. Ingat-ingat lupa ia akan swargi Marhum Panambahan itu. Banyak nang tiada tarsuratkan. Maka karajaan Ratu Agung pun tataplah itu saparti karajaan swargi Marhum Panambahan itu astilah tahtanya. Tiap-tiap hari Sabtu itu masih dihadap urang pada sitilohor. Mangkubumi masih Kiai Tumanggung Raksanagara itu. Kiai Martaraga mati. Yang jadi jaksa itu Kiai Tisna; janang lawan Kiai Mas Kanduruan - itu ibunya saudara swargi Sultan Hidayatullah barlaki priayi Sumanap itu. Banyak tiada tarsebut. Maka Raden Balah itu diparisterikan lawan Putri Kumkuma. Sudah itu Raden Sutasoma diparisterikan lawan Gusti Hacil. Sudah itu tarsebutlah parkataan Pangeran Martasari pergi maadam ka Mandawai sarta manyuruh pergi ka Mataram minta bantu handak mambalik arah Ratu Agung itu. Maka dangan takdir Allah Pangeran Martasari itu sakit lalu sumalah di Mandawai. Mayatnya dibawa urang ka Martapura itu, dipatak di istana. Sudah itu maka Ratu Agung bakarja akan manggalar sakalian raja-raja nang mamegang pakarjaan. Maka Raden Sutasoma itu digalar ulih Ratu Agung Pangeran Singamarta. Sudah itu Pangeran Dipati Anta-Kasuma itu digalar ulih Ratu Agung dinamai Ratu Kuta Waringin. Maka Raden Kasuma Taruna itu digalar ulih Ratu Agung dinamai Pangeran Dipati Kasuma Mandura; itu masih di Martapura. Pangeran Dipati Anum itu disuruh Ratu Agung disebut Pangeran di Darat pada urang karana tampatnya diam di darat pada istana itu; maka sagala urang manyebut Pangeran di Darat. Sudah itu maka Raden Kasuma Raga digalar ulih Ratu Agung Pangeran Mas Dipati. Sudah damikian maka Pangeran Singamarta manggalar Raden Pamakas Raden Sutarta, Raden Marabut Raden Subangsa. Sudah kamudian daripada itu maka Ratu Kuta Waringin maatur kapada Ratu Agung handak mantuk ka Kuta Waringin. Maka Raden Buyut Kasuma Matan itu dibawa ulih Ratu Kuta Waringin, dibawa ka Kuta Waringin. Maka Ratu Agung manyarahkan akan desa-desa sabalah barat Banjar hingga Jalai. Maka Ratu Kuta Waringin pun pergilah, maka masuk Jalai, maka barbuat tampat itu dinamakan Sukamara. Maka kata Ratu Kuta Waringin: "Ini aku namakan Sukamara karana sabab sukanya ada maranya ada." Maka babarapa lamanya diam di sana maka Ratu Kuta Waringin pun mandarat ka Kuta Waringin itu, lalu diamlah di Kuta Waringin manatapkan tahta parintah di Kuta Waringin.''